НАРОДНО СЪБРАНИЕ
Вх. №: 51-402-01-27
Дата: 20.12.2024 г./17:46 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  870 на Министерския съвет от 2024 г. проект на Закон за изменение и допълнение на Закона за платежните услуги и платежните системи.
Приложения:
1. Мотиви към проекта на Закон за изменение и допълнение на Закона за платежните услуги и платежните системи.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.
5. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    870
от      18     декември     2024 година
ЗА одобряване на законопроект
На основание чл. 87, ал. 1 от Конституцията на Република България
М И Н И С Т Е Р С К И Я Т    С Ъ В Е Т
Р Е Ш И:
1. Одобрява проекта на Закон за изменение и допълнение на Закона за платежните услуги и платежните системи.
2. Предлага на Народното събрание да разгледа и приеме законопроекта по т. 1.
3. Министърът на финансите да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Димитър Главчев
ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”: 
/Жана Кадънкова/
Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на 
Закона за платежните услуги и платежните системи
(Обн., ДВ, бр. 20 от 2018 г.; изм. и доп., бр. 17, 37, 42 и 94 от 2019 г., бр. 13 от 2020 г., бр. 12 от 2021 г., бр. 25 и 45 от 2022 г., бр. 8, 66 и 84 от 2023 г. и бр. 79 от 2024 г.)

§ 1. В чл. 2 се правят следните изменения:
1.	В ал. 1, т. 12:
а) в основния текст думите „100 лв.“ се заменят с „50 евро“;
б) в букви „а“ и „б“ думите „600 лв.“ се заменят с „300 евро“.
2. В ал. 3 думите „2 млн. лв.“ се заменят с „1 млн. евро“.
§ 2. В чл. 4 се правят следните изменения и допълнения:
1.	В т. 3 в основния текст думите „на ползвателя“ се заличават, а след думите „доставчика на платежни услуги“ се добавя „на ползвателя“.
2.	В т. 5 думите „плащания с платежни инструменти“ се заменят с „платежни операции“.
§ 3. В чл. 8 се правят следните изменения:
1.	В т. 1 думите „40 000 лв.“ се заменят с „20 000 евро“.
2.	В т. 2 думите „100 000 лв.“ се заменят с „50 000 евро“.
3.	В т. 3 думите „250 000 лв.“ се заменят със „125 000 евро“.
§ 4. В чл. 9, ал. 1 се правят следните изменения:
1.	В т. 1 думите „10 млн. лв.“ се заменят с „5 млн. евро“.
2.	В т. 2 думите „10 млн. лв.“ се заменят с „5 млн. евро“, а думите „20 млн. лв.“ се заменят с „10 млн. евро“.
3.	В т. 3 думите  „20 млн. лв.“ се заменят с „10 млн. евро“, а думите „200 млн. лв.“ се заменят със „100 млн. евро“.
4.	В т. 4 думите „200 млн. лв.“ се заменят със „100 млн. евро“, а думите „500 млн. лв.“ се заменят с „250 млн. евро“.
5.	В т. 5 думите „500 млн. лв.“ се заменят с „250 млн. евро“.
§ 5. В чл. 14 се правят следните изменения и допълнения:
1. Създава се нова ал. 9:
„(9) Когато в резултат на преобразуване на банка, за което е издадено разрешение по реда на чл. 29б, ал. 1 или 2 от Закона за кредитните институции, участието на банката в капитала на лицензирана от БНБ платежна институция стане квалифицирано по смисъла на 
член 4, параграф 1, точка 36 от Регламент (ЕС) № 575/2013 или достигне или надхвърли някой от праговете, посочени в ал. 1, както и когато платежната институция стане дъщерно дружество, не се издава предварително одобрение по реда на този член.“
2. Досегашната ал. 9 става ал. 10 и в нея думата „Сделките“ се заменя с „Извън случаите по ал. 9, сделките“.
3. Досегашните ал. 10, 11 и 12 стават съответно ал. 11, 12 и 13.
§ 6. В чл. 21 се правят следните изменения и допълнения:
1.	Създава се нова ал. 3:
„(3) В случай че платежната институция използва средства от собствения си капитал за отпускане на кредити, свързани с платежните услуги по чл. 4, т. 4 или 5, размерът на тези средства не може да е по-голям от превишението на собствения капитал на платежната институция над изискуемия му размер.“
2.	Досегашната ал. 3 става ал. 4 и в нея след думите „ал. 1“ се добавя „и 3“.
3.	Досегашната ал. 4 става ал. 5.
4.	Създава се ал. 6:
„(6) Българската народна банка издава наредба по прилагането на този член.“
§ 7. В чл. 23 се правят следните изменения и допълнения:
1. В ал. 2 думите „държава - членка на Европейския съюз, по която платежните институции депозират“ се заменят с „държава членка, или в централна банка на държава членка, по която платежните институции, предоставящи платежни услуги по чл. 4, т. 1-6, депозират“.
2. В ал. 5 след думите „чл. 209а, ал. 9“ се поставя запетая и се добавя „т. 1“.
§ 8. В чл. 33 се правят следните изменения и допълнения:
1.	В ал. 7, изречение първо думата „представител“ се заменя с „представители въз основа на правото на установяване“.
2.	В ал. 8 след думата „уведомява“ се добавя „незабавно“.
3.	В ал. 9 след думите „държава членка“ се добавя „и извършваща дейност на територията на Република България при условията на правото на установяване“.
4.	В ал. 10, изречение първо накрая се поставя запетая и се добавя „едновременно с презграничното сътрудничество с компетентния орган на държавата членка по произход и до приемането на мерки от страна на компетентния орган на държавата членка по произход“.
5.	В ал. 12 след думата „предварително“ се добавя „без неоснователно забавяне“ и се поставя запетая.
§ 9. В чл. 38 думите „700 000 лв.“ се заменят с „350 000 евро“.
§ 10. В чл. 39, ал. 1, изречение първо след думите „дружество за електронни пари“ се поставя запетая, добавя се „включващ един или повече от елементите, посочени в чл. 26, параграф 1, букви „а“ – „д“ от Регламент (ЕС) № 575/2013“ и се поставя запетая.
§ 11. В чл. 41, ал. 4 след думите „чл. 209а, ал. 9“ се поставя запетая и се добавя „т. 1“.
§ 12. В чл. 48, в основния текст думите „60 лв.“ се заменят с „30 евро“ и думите „300 лв.“ навсякъде се заменят със „150 евро“.
§ 13. В чл. 68 се правят следните изменения и допълнения:
1. В ал. 6 думата „левове“ се заменя с „евро“.
2. Създава се ал. 7:
„(7) Алинея 6 не се прилага, когато съгласно чл. 5б, параграф 1 от Регламент (ЕС) № 260/2012 от доставчик на платежни услуги се изисква да наложи по отношение на незабавен кредитен превод в евро такса, която би била по-ниска от таксата, която би била наложена по отношение на същия незабавен кредитен превод в евро при условията на ал. 6.“
§ 14. В чл. 69 се правят следните изменения:
1.	 В ал. 1, в основния текст думите „60 лв.“ се заменят с „30 евро“ и думите „300 лв.“ навсякъде се заменят със „150 евро“.
2.	В ал. 3, в основния текст думите „300 лв.“ се заменят със „150 евро“.
§ 15. В чл. 74, ал. 8, изречение второ думите „може да“ се заличават, а след думата „действия“ се поставя запетая, добавя се „ако е необходимо“ и се поставя запетая.
§ 16. В чл. 80, ал. 1 думите „100 лв.“ се заменят с „50 евро“. 
§ 17. В чл. 83 се създава ал. 5:
„(5) Независимо от разпоредбите на ал. 2-4, моментът на получаване на платежно нареждане за незабавно плащане в левове е моментът, в който то е получено от доставчика на платежни услуги на платеца, независимо от часа или календарния ден. Ако платецът и доставчикът на платежни услуги на платеца уговорят, че изпълнението на платежното нареждане за незабавно плащане в левове трябва да се извърши в определен момент в определен ден или в момента, в който платецът предостави средства на разположение на доставчика на платежни услуги, за момент на получаване на платежното нареждане за незабавно плащане в левове се счита уговореният момент, независимо от часа или календарния ден.“
§ 18. Създава се чл. 86а:
„Изпълнение на незабавни кредитни преводи в евро 
Чл. 86а. (1) Доставчик на платежни услуги, лицензиран в Република България, не е длъжен да предлага на ползвател на платежни услуги платежната услуга за нареждане на незабавен кредитен превод в евро в случаите по чл. 5а, параграф 2, алинея 1 от Регламент 
(ЕС) № 260/2012, ако е получил предварително разрешение от БНБ въз основа на извършена оценка за достъпа му до ликвидни средства в евро.
(2) Българската народна банка издава наредба по прилагането на ал. 1.“
§ 19. В чл. 87 се правят следните изменения:
1.	В заглавието думите „в левове, евро и платежни операции, свързани с еднократна обмяна на валута между лев и евро“ се заличават.
2.	Алинея 1 се изменя така:
„(1) Сроковете за изпълнение на платежни операции по този член се прилагат за платежни операции в евро.“ 
3.	В ал. 3 думите „в левове между доставчиците на платежни услуги, участващи в платежна система по чл. 145 или в платежна система по чл. 149, ал. 2“ се заменят с „между доставчици на платежни услуги, лицензирани от БНБ, както и клонове на доставчици на платежни услуги, извършващи дейност на територията на Република България“. 
4.	Алинея 4 се отменя.
§ 20. В чл. 98, ал. 2 думите „лицензирани от БНБ“ се заменят с „лицензирани в Република България“.
§ 21. В чл. 99, ал. 1 и 4 думите „лицензиран от БНБ“ се заменят с „лицензирани в Република България“.
§ 22. В чл. 101, ал. 2 навсякъде думите „лицензирани от БНБ“ се заменят с „лицензирани в Република България“.
§ 23. В чл. 118, ал. 1, в основния текст думата „левове“ се заменя с „евро“.
§ 24. В чл. 119, ал. 1 и 9 думите „лицензирани от БНБ“ се заменят с „лицензирани в Република България“.
§ 25. Член 120а се изменя така:
„Чл. 120а. (1) Когато по платежна сметка за основни операции по чл. 118 постъпват и се съхраняват средства от трудови възнаграждения, пенсии, помощи и обезщетения по социалното осигуряване и социалното подпомагане, стипендии за ученици, студенти и докторанти и лихвите върху тях:
1. не се начислява такса за регулярно обслужване на сметката;
2. потребителят ежемесечно може да инициира общо до три кредитни превода, включително чрез системите за онлайн банкиране на обслужващата банка, и общо до три операции по теглене на пари в брой от терминално устройство АТМ или ПОС на обслужващата банка, за които не се начисляват такси.
(2) Алинея 1 не се прилага за теглене на пари в брой чрез терминални устройства АТМ и ПОС на доставчици на платежни услуги, различни от обслужващата банка, както и за теглене на пари в брой на каса в офис на банка.
(3) Потребителят декларира пред обслужващата го банка вида на получените средства по смисъла на ал. 1. При промяна на обстоятелствата потребителят актуализира своевременно предоставената на банката информация.“
§ 26. В чл. 121, ал. 2 т. 5 се изменя така:
„5. потребителят притежава в банка повече от една платежна сметка, различна от сметката за основни операции, която му дава възможност да ползва изброените в чл. 118, ал. 1 услуги;“.
§ 27. В чл. 126 се правят следните изменения:
1. В ал. 1 т. 1 се отменя.
2. В ал. 2 думите „система по ал. 1, т. 1“ се заменят с „платежна система по Директива 98/26/ЕО“.
§ 28. В чл. 129 ал. 4 се отменя.
§ 29. Създава се чл. 130а:
„Условия за участие в платежна система с окончателност на сетълмента
Чл. 130а. (1) Платежна институция и дружество за електронни пари, лицензирани от БНБ, които желаят да участват в платежна система с окончателност на сетълмента, подават до БНБ писмено заявление.
(2) Платежна институция и дружество за електронни пари, подали заявление по ал. 1, трябва да разполагат с:
1. описание на мерките, предприети за защита на средствата на ползвателите на платежни услуги;
2. описание на свързаните с членове 6 и 7 от Регламент (ЕС) 2022/2554 на Европейския парламент и на Съвета от 14 декември 2022 година относно оперативната устойчивост на цифровите технологии във финансовия сектор и за изменение на регламенти (ЕО) № 1060/2009, (ЕС) № 648/2012, (ЕС) № 600/2014, (ЕС) № 909/2014 и (ЕС) 2016/1011 управленска рамка и механизми за вътрешен контрол, свързани с платежните услуги или услугите за електронни пари, които възнамеряват да предлагат, включително на механизмите за управление на риска, административните и счетоводните процедури, описание на механизмите за използване на услугите в областта на информационните и комуникационните технологии, и
3.	план за прекратяване в случай на несъстоятелност.
(3) Управленската рамка, механизмите за вътрешен контрол и механизмите за използване на информационните и комуникационни технологии, посочени в ал. 2, т. 2, трябва да са пропорционални, подходящи, надеждни и достатъчни.
(4) Планът за прекратяване по ал. 2, т. 3 трябва да е съобразен с предвидения обем на дейността и бизнес модела на платежната институция или дружеството за електронни пари.
(5) Платежните институции и дружествата за електронни пари предоставят документи и информация, определени с наредба на БНБ, които удостоверяват изпълнението на изискванията по ал. 2-4. 
(6) В срок от два месеца от получаването на заявлението по 
ал. 1 или ако заявлението е непълно – след получаването на необходимите документи и информация, БНБ се произнася относно изпълнението на изискванията на ал. 2-4.
(7) Платежната институция и дружеството за електронни пари уведомяват БНБ незабавно за всяка промяна в информацията и документите, представени във връзка с участието си в платежна система с окончателност на сетълмента.
(8) Платежните институции и дружествата за електронни пари трябва да отговарят на изискванията по ал. 2-4 през целия период на своето участие в платежна система по Директива 98/26/ЕО.
(9) Българската народна банка издава наредба по прилагането на този член.“
§ 30. В чл. 136, ал. 1, т. 2 думите „5 млн. лв.“ се заменят с 
„2,5 млн. евро“.
§ 31. В чл. 141 се правят следните изменения и допълнения:
1.	Създава се нова ал. 3:
„(3) Българската народна банка може да изисква от системен оператор и от участниците в платежна система да създават гаранционни механизми за сетълмента на плащанията на участниците в съответната система.“
2.	Досегашната ал. 3 става ал. 4 и в нея думите „чл. 136 и на този член“ се заменят с „този раздел“.
§ 32. Създава се чл. 141а:
„Клиринг и сетълмент на платежни операции, свързани с карти
Чл. 141а. (1) Клиринг и сетълмент на платежни операции в евро, свързани с карти, се извършват от системен оператор на система с окончателност на сетълмента, лицензиран от БНБ, когато са изпълнени едновременно следните условия:
1. издателите на картите са доставчици на платежни услуги, лицензирани в Република България, или клонове на доставчици на платежни услуги, извършващи дейност на територията на страната;
2. мястото на продажба или терминалното устройство АТМ се намира на територията на Република България.
(2) Мястото на продажба по ал. 1, т. 2 се определя съгласно 
чл. 2, т. 29 от Регламент (ЕС) 2015/751.
(3) Системният оператор по ал. 1 определя и оповестява публично недискриминационни правила за достъп и условия за участие в платежната система в съответствие с чл. 130, включително по отношение на непреките участници.“
§ 33. В глава осма раздел III с чл. 145-152 се отменя.
§ 34. В чл. 146 се правят следните изменения и допълнения:
1. В ал. 1:
а) в т. 2 думите „лицензирани от БНБ“ се заменят с „лицензирани в Република България“;
б) създава се т. 3:
„3. банки от държави членки, извършващи дейност на територията на Република България чрез клон;“.
2. Алинея 2 се изменя така:
„(2) Участници в РИНГС могат да бъдат: 
1. лицензирани от БНБ платежни институции и дружества за електронни пари, извършващи дейност на територията на страната;
2. платежни институции и дружества за електронни пари, лицензирани в държави членки, извършващи дейност на територията на Република България чрез клон.“
3. В ал. 4 след думата „системата“ се поставя запетая и се добавя „определени в правилата и процедурите по чл. 145, ал. 4“.
4. Създават се нова ал. 5:
„(5) Платежните институции и дружествата за електронни пари, отправили искане за участие или участващи в РИНГС, трябва да отговарят по всяко време на условията на параграф 1, чл. 35а от Директива (ЕС) 2015/2366.“
5. Създава се ал. 6:
„(6) Платежните институции и дружествата за електронни пари, отправили искане за участие или участващи в РИНГС, предоставят потвърждение от съответния компетентен орган за удостоверяване изпълнението на условията по ал. 5.“
6. Досегашната ал. 5 става ал. 7.
§ 35. В чл. 148, т. 1 думите „имат сметки за сетълмент при БНБ“ се заменят със „са участници по чл. 146, ал. 1, т. 1-3“.
§ 36. В чл. 148а, ал. 1 думите „лицензирани от БНБ“ се заменят с „лицензирани в Република България“.
§ 37. В чл. 149, ал. 2 след думите „Платежни системи“ се поставя запетая и съюзът „и“ се заличава, а думите „книжа, на които БНБ е агент по сетълмента“ се заменят с „книжа и клирингови къщи, на които БНБ е агент по сетълмента на парични средства“.
§ 38. В чл. 152, ал. 2 думите „системен оператор и от участниците в платежна система или в система за сетълмент на ценни книжа“ се заменят със „системен оператор и от клирингова къща, и от участниците в платежна система, система за сетълмент на ценни книжа и клирингова къща“.
§ 39. В глава осма наименованието на раздел IV се изменя така: 
„Системен компонент на Трансевропейската автоматизирана система за брутен сетълмент на експресни преводи в реално време, опериран от БНБ (TARGET-BNB)“
§ 40. В чл. 153 се правят следните изменения и допълнения:
1. Заглавието се изменя така: 
„Системен компонент TARGET-BNB”
2. Алинея 1 се изменя така:
„(1) Българската народна банка е оператор на системен компонент на Трансевропейската автоматизирана система за брутен сетълмент на експресни преводи в реално време (TARGET).“
3.	Алинея 3 се изменя така:
„(3) Оператор на спомагателна система съгласно правилата по ал. 2 може да използва сметки в TARGET, по които средствата не принадлежат на спомагателната система, но се държат от името на нейни участници или се използват за сетълмент на нареждания за превод от името на участниците ѝ. Операторът поддържа данни за размера на средствата на всеки участник към всеки момент в такава сметка. Върху средствата по такава сметка не може да се налага запор и да се извършва принудително изпълнение за задължения на оператора.“
4.	Алинея 4 се изменя така:
„(4) При откриването на производство по несъстоятелност за оператора на спомагателна система, средствата по сметка по ал. 3 не се включват в масата на несъстоятелността, а се нареждат за изпълнение от синдика съразмерно на данните от оператора за размера на средствата на участниците.“
5.	Създава се ал. 5:
„(5) Принудително изпълнение и запор върху средства на участник в спомагателна система по сметка по ал. 3 могат да бъдат извършени само до размера на средствата, собственост на съответния участник съгласно данните от оператора по ал. 3.“
§ 41. В чл. 154, ал. 2 се правят следните изменения и допълнения:
1. В т. 3 думите „лицензирани от БНБ“ се заменят с „лицензирани в Република България“.
2. Точка 5 се изменя така:
„5. банките, лицензирани в Република България, и клоновете на банки със седалище в трета държава, получили лиценз да извършват дейност в Република България чрез клон – относно дейността по предоставяне на платежни услуги и издаване на електронни пари;”.
3. Създава се т. 7:
„7. лицата, управляващи  функционирането на електронни платежни инструменти, схеми и споразумения.“
§ 42. В чл. 159, ал. 1, т. 6 накрая се поставя запетая и се добавя „както и на други органи на държави членки, на които е възложено задължение да упражняват надзор над предприятията от финансовия сектор и финансовите пазари“.
§ 43. В чл. 164 думите „лицензирани от БНБ“ се заменят с „лицензирани в Република България“.
§ 44. В чл. 165, ал. 1 думите „лицензиран от БНБ“ се заменят с „лицензиран в Република България“.
§ 45. В чл. 167, ал. 2 след думите „Регламент (ЕС) № 260/2012“ се поставя запетая и се добавя „с изключение на чл. 5г от него“.
§ 46. В глава девета се създава раздел IVа с чл. 172а:

„Раздел IVa
Надзор над електронни платежни инструменти, схеми и споразумения
Надзорни мерки спрямо лицата, управляващи функционирането на електронни платежни инструменти, схеми и споразумения

Чл. 172а. (1) Българската народна банка упражнява надзор за спазване на Рамката на Евросистемата за надзор над електронни платежни инструменти, схеми и споразумения спрямо лицата, управляващи функционирането им, когато тяхното седалище е в Република България.
(2) В случай че БНБ установи нарушения в дейността на лице по ал. 1, в зависимост от характера и тежестта на установените нарушения, тя може:
1. да отправи писмено предупреждение и/или да даде задължителни указания;
2. да задължи лицето да преустанови и да отстрани нарушенията в предварително определен срок;
3. да изиска извършването на промени във вътрешните правила и процедури;
4. да забрани извършването на дейност, докато не се отстранят констатираните нарушения.
(3) Българската народна банка издава наредба по прилагането на този раздел.“
§ 47. В чл. 184, ал. 1 след думите „чл. 43, ал. 3“ се поставя запетая и съюзът „и“ се заличава, а след думите „ал. 10“ се добавя 
„и чл. 130а, ал. 6“. 
§ 48. В чл. 186, ал. 1 след думите „Регламент (ЕС) № 260/2012“ се поставя запетая, добавя се „с изключение на чл. 5г от него“ и се поставя запетая.
§ 49. В § 1 от Допълнителните разпоредби се правят следните изменения и допълнения:
1.	Точка 15 се изменя така:
„15. „Институция“ е:
а) участваща/участващ в система с окончателност на сетълмента и отговорна/отговорен за изпълнението на финансовите задължения, произтичащи от нареждания за превод в рамките на системата:
аа) банка по смисъла на чл. 2, ал. 5 от Закона за кредитните институции, кредитна институция по смисъла на чл. 4, параграф 1, т. 1 от Регламент (ЕС) № 575/2013, включително институциите, изброени в чл. 2, параграф 5 от Директива 2013/36/ЕС на Европейския парламент и на Съвета от 26 юни 2013 година относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО; 
бб) инвестиционен посредник съгласно Закона за пазарите на финансови инструменти и чл. 4, параграф 1, т. 1 от Директива 2014/65/ЕС на Европейския парламент и на Съвета от 15 май 
2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС, с изключение на институциите, изброени в чл. 2, параграф 1 от директивата;
б) участваща/участващо в система с окончателност на сетълмента, чиято дейност се състои в изпълняването на нареждания за превод, и отговорна/отговорно за изпълнението на финансовите задължения, произтичащи от нареждания за превод в рамките на тази система:
аа) платежна институция съгласно чл. 5 от закона и чл. 4, т. 4 от Директива (ЕС) 2015/2366, с изключение на физическо или юридическо лице, за което се прилага освобождаване съгласно чл. 32 или 33 от директивата;
бб) дружество за електронни пари съгласно чл. 36, ал. 1 от закона и чл. 2, т. 1 от Директива 2009/110/ЕО на Европейския парламент и на Съвета от 16 септември 2009 г. относно предприемането, упражняването и пруденциалния надзор на дейността на институциите за електронни пари и за изменение на директиви 2005/60/ЕО и 2006/48/ЕО и за отмяна на Директива 2000/46/ЕО, с изключение на юридическо лице, за което се прилага освобождаване съгласно чл. 9 от директивата.“
2.	Точка 24а се отменя.
3.	Създава се т. 24б:
„24б. „Незабавен кредитен превод в евро“ е кредитен превод съгласно чл. 2, т. 1а от Регламент (ЕС) № 260/2012.“
4.	В т. 45 навсякъде думите „плащания с платежни инструменти“ се заменят с „платежни операции“.
5.	Създава се § 2а:
„§ 2а. Този закон предвижда мерки по прилагане на Регламент (ЕС) № 260/2012 на Европейския парламент и на Съвета от 14 март 2012 г. за определяне на технически и бизнес изисквания за кредитни преводи и директни дебити в евро и за изменение на Регламент (ЕО) 
№ 924/2009 (OB, L 94/22 от 30 март 2012 г.), Регламент (ЕС) 2021/1230 на Европейския парламент и на Съвета от 14 юли 2021 г. относно презграничните плащания в рамките на Съюза (ОВ, L 274, 30.7.2021 г.) и на Регламент (ЕС) № 2024/886 на Европейския парламент и на Съвета от 13 март 2024 година за изменение на регламенти (ЕС) № 260/2012 и (ЕС) 2021/1230 и на директиви 98/26/ЕО и (ЕС) 2015/2366 по отношение на незабавните кредитни преводи в евро (OВ, L 2024/886, 19.3.2024).“
ЗАКЛЮЧИТЕЛНИ РАЗПОРЕДБИ
§ 50. В срок до 9 юни 2028 г. Управителният съвет на Българската народна банка приема Наредбата по чл. 86а, ал. 2.
§ 51. В Закона за дейността на колективните инвестиционни схеми и на други предприятия за колективно инвестиране (обн., ДВ, 
бр. 77 от 2011 г.; изм. и доп., бр. 21 от 2012 г., бр. 109 от 2013 г., бр. 27 от 2014 г., бр. 22 и 34 от 2015 г., бр. 42, 76 и 95 от 2016 г., бр. 62, 95 и 103 от 2017 г., бр. 15, 20, 24, 27 и 77 от 2018 г., бр. 83, 94 и 102 от 2019 г., бр. 26, 28 и 64 от 2020 г., бр. 12 и 21 от 2021 г., бр. 16, 25 и 51 от 2022 г., бр. 65, 84, 85 и 106 от 2023 г. и бр. 70 и 79 от 2024 г.) се правят следните изменения и допълнения:
1.	В чл. 242 ал. 2 се изменя така:
„(2) Лицето по ал. 1 може да предлага на територията на Република България на непрофесионални инвеститори по смисъла на 
§ 1, т. 11 от Допълнителните разпоредби на Закона за пазарите на финансови инструменти дялове или акции на:
1. национален инвестиционен фонд по чл. 171 при спазване изискванията на част трета, дял първи;
2. европейски фондове за дългосрочни инвестиции след извършване на оценка за уместност в съответствие с чл. 78 и 81 от Закона за пазарите на финансови инструменти и при спазване на изискванията на чл. 69, ал. 2, чл. 70, ал. 2 и 3, чл. 82, ал. 1 и 2 и чл. 99, ал. 1-4 от същия закон.“
2. В чл. 247а ал. 4 се отменя.
3. В чл. 250 ал. 2 се изменя така:

(2) Лицето по ал. 1 може да предлага на територията на Република България на непрофесионални инвеститори по смисъла на 
§ 1, т. 11 от Допълнителните разпоредби на Закона за пазарите на финансови инструменти дялове или акции на:
1.	алтернативни инвестиционни фондове при съответно спазване изискванията на част трета, дял първи;
2.	европейски фондове за дългосрочни инвестиции след извършване на оценка за уместност в съответствие с чл. 78 и 81 от Закона за пазарите на финансови инструменти и при спазване на изискванията на чл. 69, ал. 2, чл. 70, ал. 2 и 3, чл. 82, ал. 1 и 2 и чл. 99, ал. 1-4 от същия закон.“
4. В § 2а от Допълнителните разпоредби се създават т. 9 и 10:
„9. Регламент (ЕС) № 1286/2014 на Европейския парламент и на Съвета от 26 ноември 2014 г. относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) (ОВ, L 352/1 от 9 декември 2014 г.);
10. Регламент (ЕС) 2023/606 на Европейския парламент и на Съвета от 15 март 2023 година за изменение на Регламент (ЕС) 2015/760 по отношение на изискванията, свързани с инвестиционните политики и условията за дейността на европейските фондове за дългосрочни инвестиции, и обхвата на допустимите инвестиционни активи, изискванията за състава на портфейла и за диверсификацията, както и заемането на парични средства и други правила на фондовете (OВ, 
L 80/1 от 20 март 2023 г.).“
§ 52. В Закона за Българската народна банка (обн., ДВ, бр. 46 от 1997 г.; изм. и доп., бр. 49 и 153 от 1998 г., бр. 20 и 54 от 1999 г., 
бр. 109 от 2001 г., бр. 45 от 2002 г., бр. 10 и 39 от 2005 г., бр. 37, 59 и 108 от 2006 г., бр. 52 и 59 от 2007 г., бр. 24, 42 и 44 от 2009 г., бр. 97 и 101 от 2010 г., бр. 48 и 62 от 2015 г., бр. 51 и 59 от 2016 г., бр. 97 и 103 от 
2017 г., бр. 7, 20 и 106 от 2018 г., бр. 37 и 83 от 2019 г., бр. 13 и 14 от 2020 г., бр. 12 от 2021 г., бр. 25 и 104 от 2022 г., бр. 84 от 2023 г.; отм., 
бр. 13 от 2024 г.; изм. и доп. бр. 29 от 2024 г.), в чл. 39, ал. 1 след думите „приема от банките“ се добавя „от платежните институции и дружествата за електронни пари във връзка с участието им в платежни системи, от системен оператор на платежна система с окончателност на сетълмента“ и се поставя запетая. 
§ 53. (1) Параграф 1, § 3, § 4, § 9, § 12, § 13, т. 1, § 14, § 16, 
§ 19, § 23, § 28, § 30-33, § 41, т. 3, § 46 и § 49, т. 2 влизат в сила от датата на въвеждане на еврото в Република България, посочена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, 
параграф 3 от Договора за функционирането на Европейския съюз.
(2) Параграфи 7, т. 1, § 27, § 29, § 34, т. 1, буква „б“ и т. 2-6, 
§ 35, § 45, § 48 и § 49, т. 1 влизат в сила от 9 април 2025 г.
(3) Параграф 13, т. 2 влиза в сила от 9 януари 2027 г.
(4) Параграф 18 влиза в сила от 9 юни 2028 г.
(5) Параграф 25 влиза в сила в срок два месеца след обнародването на закона в „Държавен вестник“.

Законът е приет от 51-ото Народно събрание на ………..…... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за изменение и допълнение на 
Закона за платежните услуги и платежните системи

Предложеният проект на Закон за изменение и допълнение на Закона за платежните услуги и платежните системи (ЗИД на ЗПУПС) предлага изменения, които имат за цел да подготвят платежните услуги и системи за мерките, залегнали в Националния план за въвеждане на еврото в Република България. Тези промени адаптират националната правна рамка, регламентираща платежния надзор и предоставянето на платежни услуги, за периода след присъединяването на България към еврозоната. В законопроекта са включени и изменения, с които се въвеждат мерки, необходими за прилагането на Регламент (ЕС) 2024/886 (с цел обезпечаване на предоставянето на незабавни кредитни преводи в евро по ефективен и конкурентен начин) и на Регламент (ЕС) 2023/606 (с оглед на създаването на благоприятни условия за предлагането на акции или дялове на европейските фондове за дългосрочни инвестиции (ЕФДИ) на непрофесионални инвеститори). Със законопроекта са предвидени и промени за прецизиране на правната рамка и за обезпечаване на ефективното осъществяване на платежния надзор. 
І. Промени в Закона за платежните услуги и платежните системи, свързани с въвеждане на еврото като официална парична единица в Република България
С цел подготовка на платежните услуги и платежните системи за предстоящото въвеждане на еврото като парична единица в Република България се предвиждат технически редакции в чл. 2, 
ал. 1, т. 12 и ал. 3, чл. 8, чл. 9, ал. 1, чл. 38, чл. 48, чл. 68, ал. 6, чл. 69, ал. 1 и 3, чл. 80, ал. 1 и чл. 118, ал. 1 от ЗПУПС. Тези разпоредби въвеждат норми от правни актове на ЕС, които съдържат парични стойности и следователно стойността в лева следва да се замени със стойността в евро, както е посочена в разпоредбата от правото на ЕС. 
Промените в чл. 87 от ЗПУПС целят запазване и след въвеждането на еврото в Република България на използваната и към настоящия момент в националното законодателство опция по чл. 86 от Директива (ЕС) 2015/2366, съгласно която за националните платежни операции държавите членки могат да предвидят по-кратки максимални срокове за изпълнение от общо предвидените в директивата. 
От датата на въвеждане на еврото в Република България ще бъде преустановено функционирането на оперираната от Българска народна банка (БНБ) платежна система за брутен сетълмент в реално време (РИНГС), като в тази връзка е предвидената отмяна на раздел III от глава осма на ЗПУПС, както и на т. 24а от § 1 от Допълнителните разпоредби на ЗПУПС.
Променено е систематичното място в закона на чл. 148а, който урежда клиринга и сетълмента на платежни операции, свързани с карти. 
Предвидени са редакции в чл. 153 в съответствие с правилата на Трансевропейската автоматизирана система за брутен сетълмент на експресни преводи в реално време (TARGET).
С оглед на необходимостта от хармонизиране на надзорните практики на БНБ в областта на платежния надзор с практиките на Евросистемата е предвиденото допълнение в чл. 154, ал. 2 от ЗПУПС по отношение на лицата – обект на осъществявания от БНБ платежен надзор, както и създаването на раздел IVа „Надзор над електронни платежни инструменти, схеми и споразумения“ в глава девета от ЗПУПС. Предложените промени ще обезпечат ефективното прилагане от страна на БНБ на Рамката на Евросистемата за надзор над електронни платежни инструменти, схеми и споразумения (Eurosystem oversight framework for electronic payment instruments, schemes and arrangements – PISA framework). 
Гореописаните изменения и допълнения в ЗПУПС следва да влязат в сила от датата на въвеждане на еврото като официална парична единица в Република България.
II. Изменения, свързани с Регламент (ЕС) 2024/886 
На 19 март 2024 г. в „Официален вестник” на Европейския съюз (ЕС) беше публикуван Регламент (ЕС) 2024/886 на Европейския парламент и на Съвета от 13 март 2024 година за изменение на регламенти (ЕС) № 260/2012 и (ЕС) 2021/1230 и на директиви 98/26/ЕО и (ЕС) 2015/2366 по отношение на незабавните кредитни преводи в евро, който осигурява единни правила за презграничните незабавни кредитни преводи в рамките на ЕС с цел увеличаване на тяхното използване. С приемането му е изпълнен ключов ангажимент от Стратегията на Комисията за плащанията на дребно за 2020 г., чиято цел е пълното навлизане в практиката на незабавните кредитни преводи в ЕС. 
С чл. 1 от регламента се правят изменения в Регламент 
(ЕС) № 260/2012 (уреждащ Единната зона за плащания в евро - SEPA), в който вече се съдържат общи разпоредби за всички кредитни преводи в евро, като се добавят специфични разпоредби за незабавни плащания в евро (SEPA Instant Credit Transfer). С чл. 2 се изменя Регламент (ЕС) 2021/1230 на Европейския парламент и на Съвета от 14 юли 2021 г. относно презграничните плащания в рамките на Съюза. 
Основната цел на тези нормативни изменения е да се осигури разпространението на незабавните плащания в евро, като се предвижда задължение за всички доставчици на платежни услуги, които предоставят кредитни преводи в евро, да обезпечат и предлагането на услугата за незабавни кредитни преводи в евро. За последната са въведени редица технически изисквания, включително възможност за получаване на платежни нареждания и за осигуряване на достъп до незабавните кредитни преводи в евро 24 часа в денонощието, 365 дни в годината, без възможност за ограничения само до работни дни. Това отличава този вид плащания от другите кредитни преводи в евро, които се обработват от доставчиците на платежни услуги само в работно време, като средствата могат да се превеждат на получателя до края на следващия работен ден. Незабавните плащания представляват ключова технологична иновация в областта на платежните услуги, тъй като позволяват освобождаване на средства, блокирани във финансовата система, да станат незабавно достъпни за потребление и инвестиции от страна на потребителите и предприятията. Въвежда се изрична легална дефиниция на понятието „незабавен кредитен превод“, което означава кредитен превод, който се извършва незабавно, 
24 часа в денонощието и всеки календарен ден.
Сред основните изменения се включват мерки за ограничаване на размера на налаганите такси за изпълнение на незабавни кредитни преводи в евро; въвеждане на задължение за проверка за съответствие между името на получателя и идентификатора на сметката като ефективна мярка срещу определени видове наблюдавани на пазара измами; предоставяне на възможност за пряко участие на платежните институции и дружествата за електронни пари в платежните системи с окончателност на сетълмента с оглед на обезпечаване на предоставянето на незабавни кредитни преводи в евро по ефективен и конкурентен начин, както и с оглед на гарантиране на равнопоставеност между банките и останалите доставчици на платежни услуги. 
С чл. 3 от регламента се правят изменения в Директива (ЕС) 2015/2366, с които се изясняват допълнително някои разпоредби по отношение на платежните институции и институциите за електронни пари, които участват или желаят да участват в платежните системи. Тези разпоредби засягат защитата на средствата на ползвателите, механизмите за управление и механизмите за осигуряване на непрекъснатост на дейността. Целта на измененията е да се осигурят необходимите условия за равнопоставеност на участниците в платежните системи, да се поддържа стабилността и целостта на тези системи и да се осигури всеобхватно управление на 
риска от страна на платежните институции и институциите за 
електронни пари. В тази връзка със ЗИД на ЗПУПС се предлагат изменения и допълнения в чл. 23, чл. 126, чл. 146  и се създава 
чл. 130а.
С чл. 4 от регламента се правят изменения в Директива 98/26/ЕО във връзка с промяна на дефиницията за „институция“. В ЗИД на ЗПУПС са направени съответните изменения в т. 15 на § 1 от Допълнителните разпоредби на закона. 
Измененията в Директива (ЕС) 2015/2366 и Директива 98/26/ЕО се предвижда да влязат в сила от 9 април 2025 г. 
III. Отстраняване на неточности и прецизиране на разпоредби от ЗПУПС
С оглед на прецизиране на нормативната уредба в изпълнение на ангажименти, поети пред Европейската комисия от Република България по процедура EUP (2022)10271 „Предполагаемо нарушение на Директива (ЕС) 2015/2366 за платежните услуги“, и в съответствие с чл. 30, параграф 1, ал. 1, параграф 2 и параграф 4, 
чл. 68, параграф 6 и чл. 100, параграф 4 от Директива (ЕС) 2015/2366 се предлагат съответни изменения в чл. 33, ал. 8, 9, 10 и 12 и в чл. 74, ал. 8 от ЗПУПС. 
Предвидено е създаването на нова ал. 3 в чл. 21 от ЗПУПС, съгласно която, в случай че платежна институция използва средства от собствения си капитал за отпускане на кредити, свързани с платежните услуги по чл. 4, т. 4 или 5 от ЗПУПС, размерът на тези средства не може да е по-голям от превишението на собствения капитал на платежната институция над нормативно изискуемия му размер. Предложената промяна ще подпомогне осъществяването на надзора от страна на БНБ за изпълнение на изискването на чл. 18, параграф 4, буква „г“ от Директива (ЕС) 2015/2366, съответно чл. 21, ал. 1, т. 4 от ЗПУПС, собственият капитал на платежна институция да е достатъчен по всяко време с оглед на общия размер на отпуснатия кредит. В тази връзка е предвидено и създаването на ал. 6 в чл. 21 от ЗПУПС, препращаща към наредба на БНБ относно прилагане на разпоредбите, свързани с отпускане на кредити от платежна институция.
Предложени са изменения от техническо естество в чл. 23, ал. 5 и в чл. 41, ал. 4 във връзка със задължението за поддържане на отделни защитни сметки от платежни институции и дружества за електронни пари, с които е сключен договор по чл. 209а, ал. 9, т. 1 от Закона за корпоративното подоходно облагане. 
Предложено е допълнение, свързано с разширяване на кръгa на органите, на които може да бъде предоставяна информация, представляваща професионална тайна, по аналогия на чл. 64, ал. 1, т. 7 от Закона за кредитните институции. Съгласно направеното допълнение в чл. 159, ал. 1, т. 6 от ЗПУПС информация, представляваща професионална тайна, може да бъде предоставяна освен на органите на държави членки, посочени в чл. 160 от ЗПУПС, и на други органи на държави членки, на които е възложено задължение да упражняват надзор над предприятията от финансовия сектор и финансовите пазари. Предложеното допълнение е свързано с обезпечаване на възможността за предоставяне на информация от страна на БНБ в съответствие със Съвместни насоки за създаването на система на Европейските надзорни органи за обмен на информация, относима към оценката на надеждността и пригодността на лицата, притежаващи квалифицирано дялово участие, на директорите и лицата, заемащи ключови позиции във финансови институции, и участници на финансовите пазари от компетентните органи.
Предложено е изменение на чл. 120а по отношение на условията и реда за ползване на платежна сметка за основни операции при облекчени условия от страна на потребители с цел прецизиране на нормативните изисквания, подобряване на ефективността на тяхното прилагане от банките, установени на територията на Република България, и защита на правата на ползвателите на платежни услуги.
Предложена е промяна в чл. 121, ал. 2, т. 5 от ЗПУПС по отношение на едно от условията, при които банка може едностранно да прекрати рамков договор за платежна сметка за основни операции, която цели постигане на пълно съответствие с разпоредбата на 
чл. 119, ал. 5, т. 2 от ЗПУПС във връзка със случаите, в които банка може да откаже откриване на платежна сметка за основни операции на потребител.
Въведените изменения в чл. 4, т. 3 и 5 и § 1, т. 45 от Допълнителните разпоредби на ЗПУПС са с цел прецизиране и привеждане в стриктно съответствие с чл. 4, т. 44 и т. 3 и 5 от Приложение I „Платежни услуги (съгласно член 4, точка 3)“ към Директива (ЕС) 2015/2366, в чл. 33, ал. 7, както и изменението в 
чл. 39, ал. 1 в съответствие с чл. 29, параграф 4 от Директива (ЕС) 2015/2366. Предвидена е редакция на чл. 39, ал. 1 с оглед на синхронизиране с чл. 5, параграф 1 от Директива 2009/110/ЕО.
IV. Изменения, свързани с въвеждане на мерки по прилагането на Регламент (ЕС) 2023/606
На 20 март 2023 г. в „Официален вестник” на Европейския съюз беше публикуван Регламент (ЕС) 2023/606 на Европейския парламент и на Съвета от 15 март 2023 година за изменение на Регламент (ЕС) 2015/760 по отношение на изискванията, свързани с инвестиционните политики и условията за дейността на Европейските фондове за дългосрочни инвестиции, и обхвата на допустимите инвестиционни активи, изискванията за състава на портфейла и за диверсификацията, както и заемането на парични средства и други правила на фондовете. 
Мерките, осигуряващи прилагането на Регламент (ЕС) 2015/760 в националното законодателство, се съдържат в Закона за дейността на колективните инвестиционни схеми и на други предприятия за колективно инвестиране (ЗДКИСДПКИ). С измененията в Регламент (ЕС) 2015/760 се цели преодоляване на регулаторната тежест, за да станат Европейските фондове за дългосрочни инвестиции (ЕФДИ) по-достъпни за непрофесионалните инвеститори, което да улесни набирането и насочването на капитал към дългосрочни инвестиционни проекти. Измененията в Регламент (ЕС) 2015/760 налагат необходимостта в националното законодателство да се разшири достъпът на непрофесионалните инвеститори до ЕФДИ чрез улесняване предлагането на дялове и акции на ЕФДИ от страна на лицата, управляващи алтернативни инвестиционни фондове с произход от България или друга държава членка. Съгласно чл. 2 от Регламент (ЕС) 2023/606 посочените промени следва да се прилагат считано от 10 януари 2024 г. За целта в Преходните и заключителните разпоредби на законопроекта се предлагат промени в Закона за дейността на колективните инвестиционни схеми и на други предприятия за колективно инвестиране.
V. Финансови средства, необходими за прилагането на новата уредба
Предложените промени със ЗИД на ЗПУПС няма да имат пряко отражение върху държавния бюджет на Република България, като тяхното прилагане няма да бъде свързано с допълнителни разходи/трансфери/други плащания, които да подлежат на одобрение по държавния бюджет.  
Предлаганите със законопроекта изменения не водят до увеличаване на административната тежест за заинтересованите страни. С предвиденото допълнение в чл. 154, ал. 2 от закона по отношение на лицата – обект на осъществявания от БНБ платежен надзор, както и във връзка със създаването на раздел IVа „Надзор над електронни платежни инструменти, схеми и споразумения“ в глава девета на закона, не се създава нов лицензионен или регистрационен режим, ефектът от прилагането на който да се характеризира с увеличаване на административната тежест. Установеният контрол е последващ, аналогично на предвидения в Раздел IV надзор, като същият не оказва съществено въздействие върху съществуващите регулаторни режими, услуги и регистри.
VI. Очаквани резултати от прилагането
Във връзка с прилагането на предложените промени в ЗПУПС очакваните резултати се състоят в повишаване на ефективността на осъществявания от Българската народна банка платежен надзор и обезпечаване на изпълнението на отделни надзорни правомощия. Предложените изменения и допълнения са предвидени с оглед на прецизиране на нормативната уредба и постигане на стриктно съответствие с европейското законодателство. В допълнение, въвеждането на мерки по прилагане на Регламент (ЕС) 2024/886 ще доведe до по-широко разпространение на незабавните кредитни преводи в евро, които ще осигурят значителни ползи като повишена икономическа ефективност за ползвателите и доставчиците на платежни услуги, намалена пазарна концентрация, повишена конкуренция и избор на електронни плащания.
Въвеждането на мерките по прилагането на Регламент 
(ЕС) 2023/606 цели действащата към момента правна уредба да бъде развита и адаптирана към приетото европейско законодателство. Конкретната цел, която ще бъде постигната, е разширяване на достъпа на непрофесионалните инвеститори до ЕФДИ чрез улесняване предлагането на дялове и акции на ЕФДИ от страна на лицата, управляващи алтернативни инвестиционни фондове с произход от България или друга държава членка.
VII. Анализ за съответствие с правото на Европейския съюз
Съгласно чл. 1, параграф 4 от Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация в сферата на техническите регламенти и правила относно услугите на информационното общество (Директива (ЕС) 2015/1535), същата не се прилага за правилата, свързани с въпросите, които са предмет на законодателството на Съюза в областта на финансовите услуги, както са изброени неизчерпателно в Приложение II към посочената директива. Наред с това, в законопроекта не се съдържат елементи и правила, които имат характеристиките на технически регламент по смисъла на Директива (ЕС) 2015/1535, включително няма технически спецификации, отнасящи се до предлагани на пазара продукти или услуги. В резултат на изложеното не се налага нотифициране до Европейската комисия на посочения законопроект.

МИНИСТЪР-ПРЕДСЕДАТЕЛ: